རྒྱ་ནག་གི་རྩ་ཁྲིམས་ནང་།སྤྱི་དམངས་ལ་སྨྲ་བརྗོད་རང་དབང་དང་།དཔར་སྐྲུན་རང་དབང་།ཚོགས་པ་འཛུགས་པའི་རང་དབང་ཡོད་ཅེས་གསལ་བོར་གཏན་འབེབས་བྱས་ཡོད།འོང་ཀྱང་གཏན་འབེབས་དེ་དག་ལག་བསྟར་བྱས་མེད།རྩ་ཁྲིམས་ནང་མི་རིགས་ས་ཁོངས་རང་སྐྱོང་ལག་བསྟར་བྱ་དགོས་ཞེས་གཏན་འབེབས་གསལ་བོ་བྱས་ཡོད་ཀྱང་།དེ་དག་ཀྱང་དངོས་སུ་ལག་བསྟར་བྱས་མེད།དེར་བརྟེན་བཙན་བྱོལ་བོད་མི་ཚོས་རྩ་ཁྲིམས་ཀྱི་དམིགས་ཡུལ་དང་མ་འགལ་བའི་ཐོག་ནས་མིང་དོན་མཚུངས་པའི་རང་སྲིད་རང་སྐྱོང་གི་དགོས་འདུན་བཏོན་པ་དེ་ནི་ང་ཚོས་རྩ་ཁྲིམས་ཀྱི་དམིགས་ཡུལ་དང་མ་འགལ་བར་མིང་དོན་མཚུངས་པའི་ཚོགས་པ་འཛུགས་པའི་རང་དབང་དགོས་འདུན་བཏོན་པ་དང་འདྲ།མ་འོངས་པའི་བོད་རང་སྐྱོང་ཇི་ལྟར་བྱེད་རྒྱུ་གནད་དོན་དེ་གྲོས་མོལ་ལ་བརྟེན་ནས་ཐག་གཅོད་བྱེད་མི་ཐུབ།དེ་ནི་མ་འོངས་པའི་རྒྱ་ནག་གི་དམངས་གཙོའི་ལམ་ལུགས་གྲོས་མོལ་གནང་ནས་ཐག་གཅོད་བྱེད་མི་ཐུབ་པ་དང་འདྲ།ངས་འདིར་བཤད་འདོད་པ་ནི།མ་འོངས་པའི་བོད་རང་སྐྱོང་ཇི་ལྟར་བྱེད་རྒྱུ་གནད་དོན་དེ་ཏཱ་ལའི་བླ་མ་ཕྱིར་རྒྱ་ནག་ཏུ་ལོག་པའི་ཆ་རྐྱེན་དུ་བྱེད་མི་རུང།དེ་ནི་པེ་ཅིན་གྱིས་རྒྱ་ནག་མི་དམངས་ལ་དྲིལ་བསྒྲགས་བྱས་ནས་ཏཱ་ལའི་བླ་མ་འགོག་བྱེད་ཀྱི་རྐྱེན་དུ་བསྒྱུར་སྲིད།